Mar 27,2018
టెలికాంలో కొత్తగా కోటి కొలువులు
న్యూఢిల్లీ: టెలికాం రంగంలొ స్థిరీకరణ నేపథ్యాన భారీగా కొలువులు గాల్లో కలిసిపోతున్నప్పటికీ.. రానున్న రోజుల్లో ఈ రంగంలో భారీగా ఉద్యోగావకాశాలు అందుబాటు లోకి రానున్నాయని టెలికాం సెక్టార్‌ స్కిల్‌ కౌన్సిల్‌ (టీఎస్‌ఎస్‌సీ) సీఈవో ఎస్‌.పి.కొచ్చర్‌ తెలిపారు. ప్రస్తుతం టెలికా రంగంలో 40 లక్షల మంది ఉద్యోగులు పని చేస్తున్నారని ఆయన వివరించారు. రానున్న అయిదేండ్లలో ఈ రంగంలో 1.04 కోట్లకు పైగా కొలువులు అందుబాటులోకి రానున్నాయని కొచ్చర్‌ విశ్లేషించారు. ఫలితంగా ఈ రంగంలో ఉద్యోగాల సంఖ్య 1.43 కోట్లకు చేరనుంది ఆయన పీటీఐకి ఇచ్చిన ఇంటర్వ్యూలో వెల్లడించారు. గత ఏడాది కాలంలో దేశీయ టెలికాం రంగంలో 40,000 మంది కొలువులు గాలిలో కలిసిపోయాయి. ఈ విధానం మరో ఆరు నెలల కాలంపాటు కొనసాగనుందని మొత్తంగా ఈ రంగంలో 80,000-90,000 ఉద్యోగాలు కనుమరుగయ్యే అవకాశం ఉందని సీఐఈఎస్‌ హెచ్‌ఆర్‌ నివేదిక ఇటీవల వెల్లడించింది. టీఎస్‌ఎస్‌సీ విశ్లేషణ ప్రకారం ప్రధానంగా మెషిన్‌-టు-మెషిన్‌, టెలికాం తయారీ, టెలికాం మౌలిక వసతుల కల్పల విభాగాల్లోని కంపెనీల్లో భారీగా కొత్త కొలువులు అందుబాటులోకి వచ్చే అవకాశం ఉందని కొచ్చర్‌ వివరించారు. టెలికాం సంబంధింత ఉపకరణాలు తయారీ కంపెనీలు భారత్‌పై ఎక్కువగా ఆసక్తి చూపుతూ ఇక్కడికి తరలివస్తున్న నేపథ్యంలో ఇక్కడ భారీగా ఉద్యోగాల కల్పనకు అవకాశం ఉన్నట్టు తెలిపారు. కేవలం ఈ ఒక్క విభాగంలోనే దాదాపు 14.2 లక్షల మందికి కొలువులకు ఆస్కారం ఉందని ఆయన అన్నారు.
మీ స్నేహితులకు రికమెండ్ చెయ్యండి